得古杉於劉坑
作者：陳宓
朝代：宋

paragraphs: 劉坑有嘉木，根柯鍊青銅。
云是昔參天，森環梵王宮。
陵谷欻遷改，風雷行地中。
于今五百載，漁父忽相逄。
沒淵直下覷，初驚睡驪龍。
玩狎始一探，光怪萬仞虹。
百夫共引綆，婁斷如飛蓬。
一出千尋底，昂然勢摩穹。
伊誰扶大厦，此具信足充。
擬用作津樑，阻滯斷可通。
斧斤一暫試，芬芳四隨風。
胡爲久沈鬰，反羨爨下桐。
顯晦已千載，有如初植同。
大哉一元氣，運用無時窮。
壽此不朽物，會與齊其終。